
-Αθήνα, 19 Μαϊου 2010-
Είναι γεγονός ότι ζούμε σε μια χώρα στην οποία οι κλιματικές αλλαγές ευνοούν ολοένα και περισσότερο την ένταση και την έκταση των δασικών πυρκαγιών και γενικότερα των φυσικών καταστροφών. Είναι επίσης γεγονός ότι η επένδυση σε επαγγελματικό ανθρώπινο δυναμικό,  τεχνικό εξοπλισμό και μέσα,  όσο μεγάλη και να είναι,  δεν μπορεί ποτέ να καλύψει εξ’ ολοκλήρου το μέγεθος των συνεχώς διογκούμενων αναγκών, ειδικά σε μια περίοδο που η πατρίδα μας βρίσκεται μπροστά σε μια ιδιαίτερα δύσκολη οικονομική συγκυρία. Γι’ αυτό και πιστεύουμε ότι σήμερα περισσότερο από ποτέ είναι αναγκαία η ενεργοποίηση του εθελοντικού δυναμικού της χώρας. Δεν έχουμε ούτε μέρα να χάσουμε, ούτε έναν εθελοντή να χαραμίσουμε.   

Σύμφωνα με επίσημα στοιχεία, αυτή την στιγμή υπάρχει ήδη ένας μεγάλος αριθμός ανθρώπων και ομάδων που δραστηριοποιούνται σε εθελοντικές δομές, που τελούν υπό την εποπτεία του Υπουργείου Προστασίας του Πολίτη, διαθέτοντας τον ελεύθερο χρόνο τους στην υπηρεσία της κοινότητας, αφιλοκερδώς και με αυταπάρνηση. Δυστυχώς, όμως, μέχρι πρότινος η Πολιτεία δεν είχε κάνει όλα όσα θα έπρεπε για την αξιοποίηση αυτού του πολύτιμου κεφαλαίου. Γι’ αυτό και το Υπουργείο Προστασίας του Πολίτη αποφάσισε να δημιουργήσει το κατάλληλο πλαίσιο προκειμένου οι εθελοντές να συνεργάζονται παραγωγικά με όλους τους εμπλεκόμενους φορείς, αλλά και να επιχειρούν με επαγγελματισμό, μέθοδο και ασφάλεια, και, βέβαια με την επιθυμητή και ευκταία αποτελεσματικότητα.  

Στην  προσπάθεια αυτή συμμετέχουν συντονισμένα όλοι οι αρμόδιοι φορείς του Υπουργείου Προστασίας του Πολίτη: η Γενική Γραμματεία Δημόσιας Τάξης, η Γενική Γραμματεία Πολιτικής Προστασίας και το Πυροσβεστικό Σώμα.  Ταυτόχρονα, συντάσσεται μαζί μας και η Γενική Γραμματεία Νέας Γενιάς,  η οποία αναλαμβάνει να μεταφέρει στους νέους της πατρίδας μας το μήνυμα της εθελοντικής προσφοράς για την προστασία του περιβάλλοντος, της φυσικής κληρονομιάς και του δασικού μας πλούτου. Για τον σκοπό αυτόν, υπογράφουμε σήμερα με την Γενική Γραμματεία Νέας Γενιάς Μνημόνιο Συνεργασίας με επίκεντρο την προώθηση του εθελοντισμού.  
Επιτρέψτε μου τώρα να σας παρουσιάσω αναλυτικά το νέο πλαίσιο εθελοντισμού για τις δομές που εποπτεύονται από το Υπουργείο μας. 
ΕΘΕΛΟΝΤΕΣ ΤΟΥ ΠΥΡΟΣΒΕΣΤΙΚΟΥ ΣΩΜΑΤΟΣ 

- ΟΡΓΑΝΩΣΗ ΕΘΕΛΟΝΤΙΚΩΝ ΠΥΡΟΣΒΕΣΤΙΚΩΝ ΥΠΗΡΕΣΙΩΝ - 
Μια από τις πρώτες πρωτοβουλίες του Υπουργείου Προστασίας του Πολίτη για την ενίσχυση του εθελοντικού θεσμού στον τομέα της πυρασφάλειας/πυροπροστασίας αφορά στην αναμόρφωση του υφιστάμενου θεσμικού πλαισίου που διέπει τον θεσμό των Εθελοντών Πυροσβεστών (Νόμος 1951/1991, Π.Δ. 32/1992). Οι εθελοντές πυροσβέστες αποτελούν περίπου το 15% της δύναμης του Πυροσβεστικού Σώματος, εντάσσονται πλήρως στον επιχειρησιακό σχεδιασμό του και διατηρούν μαζί του μια διαρκή σχέση αφού υποχρεούνται να παρέχουν συγκεκριμένο αριθμό προγραμματισμένων υπηρεσιών κατά τη διάρκεια του έτους. 
Το νέο σχέδιο νόμου, το οποίο θα ενταχθεί σε πολυνομοσχέδιο που επεξεργάζεται το Υπουργείο μας,  έχει τον τίτλο «Αναβάθμιση του Θεσμού του Εθελοντή Πυροσβέστη και των Εθελοντικών Πυροσβεστικών Υπηρεσιών» και έχει ως σκοπό την ουσιαστική ενίσχυση του θεσμού του εθελοντή πυροσβέστη αλλά και την εξασφάλιση μεγαλύτερης εμπλοκής και συνεισφοράς των Οργανισμών Τοπικής Αυτοδιοίκησης στην θωράκιση του φυσικού περιβάλλοντος και, κυρίως,  του δάσους απέναντι στον κίνδυνο των πυρκαγιών. 
Ειδικότερα, στο νέο σχέδιο νόμου προβλέπονται:

· Η ίδρυση Μητρώου Πιστοποιημένων Εθελοντών του Πυροσβεστικού Σώματος καθώς και κατηγορία Εθελοντών-Φίλων του Πυροσβεστικού Σώματος.

· Η παροχή ολοκληρωμένης εκπαίδευσης και πιστοποίησης των εθελοντών πυροσβεστών μετά από παρακολούθηση εκπαιδευτικού προγράμματος διάρκειας τουλάχιστον 120 ωρών, το οποίο θα πραγματοποιείται από την Πυροσβεστική Ακαδημία. Το πιστοποιημένο εκπαιδευτικό πρόγραμμα θα καλύπτει τέσσερα θεματικά πεδία: δασοπυρόσβεση, αστικές πυρκαγιές, διασώσεις και Κανονισμό Λειτουργίας Πυροσβεστικών Υπηρεσιών. 

· Υγιεινομική κάλυψη και ιατροφαρμακευτική περίθαλψη των εθελοντών πυροσβεστών που τραυματίστηκαν κατά την άσκηση των εθελοντικών τους καθηκόντων. Επίσης, για τους Εθελοντές Πυροσβέστες θα ισχύουν οι διατάξεις περί αστικής ευθύνης που αφορούν στο προσωπικό των Επαγγελματιών Πυροσβεστών. 

· Χορήγηση στολών και ατομικού προστατευτικού εξοπλισμού  από το Δημόσιο. 

· Κίνητρα προσέλευσης πολιτών ως Εθελοντές Πυροσβέστες, όπως:  κάλυψη ποσοστού κενών οργανικών θέσεων του Πυροσβεστικού Σώματος από εθελοντές πυροσβέστες, ελεύθερη είσοδος σε πρατήρια και λέσχες των Σωμάτων Ασφαλείας, καθώς και υλικές και ηθικές αμοιβές σε εξαιρετικές πράξεις που υπερβαίνουν το καλώς εννοούμενο καθήκον. 
· Υποχρεώσεις και κίνητρα για τους εργοδότες, όπως απαλλαγή από την καταβολή της ασφαλιστικής εισφοράς υπέρ του εθελοντή πυροσβέστη σε περίπτωση που ο εθελοντής κληθεί να ασκήσει πυροσβεστικό έργο σε περιοχή που έχει κηρυχθεί σε κατάσταση έκτακτης ανάγκης.   

Τέλος, στο πλαίσιο του ίδιου σχεδίου νόμου οργανώνεται σε καλύτερη βάση ο θεσμός των Εθελοντικών Πυροσβεστικών Υπηρεσιών (Εθελοντικοί Πυροσβεστικοί Σταθμοί & Κλιμάκια). Ειδικότερα,  εθελοντικές υπηρεσίες θα μπορούν να δημιουργηθούν σε επίπεδο Οργανισμών Τοπικής Αυτοδιοίκησης και σε Ιερές Μονές, δίνοντας μάλιστα συγκεκριμένα κίνητρα προς την κατεύθυνση αυτή. Οι εθελοντικές αυτές δομές θα υπάγονται διοικητικά και επιχειρησιακά στην υπηρεσία του Πυροσβεστικού Σώματος στην οποία εδρεύουν, θα λειτουργούν υποστηρικτικά σε αυτήν και θα επανδρώνονται από πιστοποιημένους εθελοντές πυροσβέστες. Με βάση τις προβλέψεις του νέου σχεδίου νόμου, τα Εθελοντικά Πυροσβεστικά Κλιμάκια θα μπορούν να λειτουργούν σε ετήσια ή εποχική βάση προκειμένου να καλύπτουν τις ανάγκες πυρασφάλειας και διάσωσης σε περιοχές στις οποίες δεν υπάρχουν επαγγελματικές πυροσβεστικές υπηρεσίες, όπως σε ορισμένα από τα νησιά μας, καθώς και σε ακριτικές περιοχές της χώρας. 

- ΕΘΕΛΟΝΤΕΣ  ΤΗΣ ΠΟΛΙΤΙΚΗΣ ΠΡΟΣΤΑΣΙΑΣ –

Εκτός από τις παραπάνω πρωτοβουλίες για τους Εθελοντές Πυροσβέστες και τις Εθελοντικές Πυροσβεστικές Υπηρεσίες, το Υπουργείο Προστασίας του Πολίτη προχώρησε σε μια σειρά συντονισμένων ενεργειών και στον τομέα των εθελοντικών οργανώσεων της Πολιτικής Προστασίας. Πρόκειται για έναν χώρο ιδιαίτερα δραστήριο και δυναμικό, ο οποίος όμως ταλανίζεται εδώ και χρόνια από σημαντικά θεσμικά και άλλα προβλήματα, όπως η έλλειψη πιστοποιημένης εκπαίδευσης και ασφαλιστικής κάλυψης των εθελοντών.   

Για την αντιμετώπιση αυτής της κατάστασης, προβήκαμε ήδη στην επικαιροποίηση του Μητρώου της Γενικής Γραμματείας Πολιτικής Προστασίας καταγράφοντας τις ενεργές εθελοντικές ομάδες βάση του αντικειμένου δραστηριοποίησής τους.  

Ταυτόχρονα, επεξεργαζόμαστε την σύσταση σχεδίου νόμου που θα ρυθμίζει συνολικά τα ζητήματα του εθελοντισμού στον τομέα της Πολιτικής Προστασίας, το οποίο, μεταξύ άλλων, θα προβλέπει την παροχή ολοκληρωμένης εκπαίδευσης και πιστοποίησης των εθελοντών της Πολιτικής Προστασίας από το Πυροσβεστικό Σώμα και άλλους αρμόδιους  φορείς. 

Ενδεικτικά, να αναφέρω ότι ήδη 106 από τις 323 εθελοντικές ομάδες της Πολιτικής Προστασίας που προσφέρουν υπηρεσίες δασοπροστασίας – δασοπυρόσβεσης εκπαιδεύονται από την Πυροσβεστική με στόχο την ένταξή τους στον επιχειρησιακό σχεδιασμό του Πυροσβεστικού Σώματος για την νέα αντιπυρική περίοδο. 
Τέλος, είμαστε σε στάδιο διαβούλευσης προκειμένου να συμπεριληφθεί στο νέο σχέδιο νόμου ειδική νομοθετική ρύθμιση, τόσο για την ασφαλιστική κάλυψη των εθελοντών, όσο και για την νοσοκομειακή και ιατροφαρμακευτική περίθαλψή τους. 

